再次韻因索紙筆
作者：方岳
朝代：宋

paragraphs: 誰何扣門聲啄木，踏雪逢迎寒起粟。
詩筒過我捷於羽，墨滑豈供貂尾續。
雲鏘孤響落瓊璈，頓覺聞韶不知肉。
膽驚强韻婁吐舌，春溢長箋手幾縮。
鈍根難除撚髭苦，夜凡晶熒殘幾燭。
管城子老免冠謝，久不中書三致祝。
擇交正自欠楮生，兩窮相值聲蔌蔌。
端凝頼有弘農陶，時一浴之雲外瀑。
山寒亦聞泓有語，未致兩生長不足。
誰其下榻徐孺子，不以寒暄事竿牘。
徑須回旋作詩供，縱使長貧顔有穆。
書生得句如得官，無以藉之眉爲蹙。
雲煙繭紙生踴躍，涕唾犀毫負慙恧。
倘非渠輩稱揮灑，未見無虞堪即鹿。
殘風剩月幸見分，卷軸今當汗駒犢。
夜窗賡載有餘暇，牋注離騷到蘭菊。
雪鋪玉箋烏絲欄，一一手抄森似束。
毋令千載韓退之，作傳譏嘲老而禿。